Det blev til en runde i par, da Søren Kjeldsen torsdag tog hul på den store golfturnering US Masters. Kjeldsen leverede en stabil omgang golf på førstedagen i Major-turneringen, som spilles på den traditionsrige Augusta-bane i staten Georgia i det sydøstlige USA. Den nordjyske golfspiller lavede en bogey på banens første hul, men kom tilbage i par med en birdie på hul otte. En ny bogey på hul ti bragte igen Kjeldsen over par, men han fik lavet en birdie, inden runden var omme, og endte derfor i par for dagen. Det placerer foreløbigt Søren Kjeldsen på en delt 13. plads i turneringen, som er en af golfsportens fire største turneringer, de såkaldte Majors. US Masters slutter på søndag.

Opsummering:
Den nordjyske golfspiller Søren Kjeldsen fik en fin start på den store golfturnering US Masters.